Kommissionens beslutning

af 15. juni 2000

om principiel anerkendelse af, at det dossier, som er forelagt til grundig behandling med henblik på eventuel optagelse af IKF 916 (cyazofamid) i bilag I til Rådets direktiv 91/414/EØF om markedsføring af plantebeskyttelsesmidler, er fuldstændigt

(meddelt under nummer K(2000) 1547)

(2000/412/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 1999/80/EF(2), særlig artikel 6, stk. 3, og

ud fra følgende betragtninger:

(1) Ifølge direktiv 91/414/EØF (i det følgende benævnt "direktivet") skal der opstilles en EF-liste over aktive stoffer, som må iblandes plantebeskyttelsesmidler.

(2) Ishira Sangyo Kaisha Ltd indgav den 16. december 1999 et dossier om det aktive stof IKF 916 (cyazofamid) til de franske myndigheder.

(3) Nævnte myndigheder gav Kommissionen resultaterne af en første undersøgelse af, om dossieret er fuldstændigt med hensyn til data- og informationskravene i direktivets bilag II, og for mindst ét plantebeskyttelsesmiddel, der indeholder det aktive stof, i direktivets bilag III. Derefter indsendte ansøgeren dossieret til Kommissionen og de øvrige medlemsstater i henhold til artikel 6, stk. 2.

(4) Dossieret vedrørende IKF 916 (cyazofamid) blev videregivet til Den Stående Komité for Plantesundhed den 20. marts 2000.

(5) Efter direktivets artikel 6, stk. 3, skal det på EF-plan bekræftes, at hvert dossier anses for principielt at opfylde data- og informationskravene i direktivets bilag II og for mindst ét plantebeskyttelsesmiddel, der indeholder det aktive stof, i direktivets bilag III.

(6) Bekræftelsen er nødvendig, for at der kan foretages en grundig behandling af dossieret, og for at medlemsstaterne foreløbigt kan godkende plantebeskyttelsesmidler, der indeholder det aktive stof, samtidig med at betingelserne i direktivets artikel 8, stk. 1, navnlig kravet om at der skal foretages en detaljeret vurdering af det aktive stof og plantesbeskyttelsesmidlet ud fra direktivets krav, opfyldes.

(7) En sådan beslutning udelukker ikke, at ansøgeren kan anmodes om at fremlægge yderligere data eller oplysninger for at afklare bestemte punkter i dossieret. Hvis den rapporterende medlemsstat anmoder om, at der fremlægges yderligere data, som er nødvendige for at afklare dossieret, påvirker det ikke den frist for indgivelse af rapporten, der er nævnt i betragtning 9.

(8) Medlemsstaterne og Kommissionen går ud fra, at Frankrig vil foretage en grundig behandling af dossieret vedrørende IKF 916 (cyazofamid).

(9) Frankrig fremlægger en rapport med konklusionerne af behandlingen tillige med eventuelle anbefalinger om eventuel optagelse og eventuelle betingelser herfor for Kommissionen hurtigst muligt og senest et år efter datoen for offentliggørelse af denne beslutning.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Følgende dossier opfylder principielt data- og informationskravene i direktivets bilag II og for mindst ét plantebeskyttelsesmiddel, der indeholder det aktive stof, i direktivets bilag III under hensyntagen til de påtænkte anvendelsesformål:

Dossieret, som Ishira Sangyo Kaisha Ltd har indsendt til Kommissionen og medlemsstaterne med henblik på optagelse af IKF 916 (cyazofamid) som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 20. marts 2000.

Artikel 2

Denne beslutning er rettet til medlemsstaterne.

Udfærdiget i Bruxelles, den 15. juni 2000.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EFT L 210 af 10.8.1999, s. 13.